Alkoholfellene som rammer eldre 
Godt voksne mennesker tåler alkohol dårligere og beholder promillen lengre enn unge. Fortsetter du å drikke som i yngre dager kan det gå hardt utover helsen.  Besteforeldre byr ikke lenger bare på kaffe og kake. For dagens eldre kan kosen like godt bestå av et godt glass vin.  – I dag er det vanlig for eldre å drikke alkohol, og de eldre drikker i gjennomsnitt oftere enn de yngre aldersgruppene, forteller Kjerstin Tevik.  Hun er forsker ved Nasjonalt senter for aldring og helse, og har forsket mye på eldres bruk av alkohol.  De eldste av oss drikker vanligvis ikke så mye av gangen og har jevnt over et mindre risikofylt drikkemønster, sammenlignet med yngre.  – Men de siste årene har det blitt en høyere andel av eldre som kan sies å ha et risikofylt alkoholinntak, enn for 20–30 år siden, sier Tevik.  Og selv om du ikke drikker mer enn før, kan effekten på kroppen bli en annen når du kommer litt opp i årene.    For eldre tåler alkohol dårligere enn yngre.  – Det samme alkoholinntaket som ikke var direkte helseskadelig i yngre år, kan ha negativ effekt på helsen når en blir eldre. På grunn av aldersforandringer får eldre høyere promille ved inntak av samme mengde alkohol som en yngre person. Legemidler  Tevik påpeker også at eldre beholder promillen lengre og har mindre reservekapasitet i organene for sykdom.  – Et høyt alkoholbruk gjennom et helt liv vil gi en høyere risiko for helsesvikt senere i livet og risiko for tidlig død. Alkohol har ingen kjent helsegevinst og det finnes ingen trygg mengde alkohol en kan drikke og likevel opprettholde god helse gjennom hele livet.  – Selv et lavt alkoholinntak kan innebære en risiko for alkoholrelatert sykdom. Uansett alder er alkohol uheldig i kombinasjon med en lang rekke legemidler.  – Mange eldre bruker vanedannende legemidler som for eksempel angstdempende legemidler, sovemedisiner og sterke smertestillende legemidler. Det er ikke anbefalt å kombinere slike legemidler med bruk av alkohol, sier Tevik.  Det kan gi høyere konsentrasjon av både alkohol og legemiddel i blodet.  – Det igjen gir økt risiko for svimmelhet og dårlig balanse, ulykker, fall og skader og brudd hos den eldre. Fall, skader og brudd har en tendens til å få mer alvorlige utfall for eldre.  «Det gode liv»  Vi lever stadig lenger, eldre holder seg friske lenger og levestandarden har økt.  Samtidig har dagens eldre andre levevaner enn tidligere, påpeker Tommy Sjåfjell, spesialkonsulent i KORUS sør (Kompetansesenter for rusfeltet).  – Veldig mange gleder seg til pensjonisttilværelsen og tenker at da skal de nyte livet. Og en del av det gode liv for mange er å kose seg med alkohol, sier Sjåfjell.  Han ønsker ikke å moralisere, men er opptatt av at folk må ha kunnskap om risikoen de ekstra vinglassene kan føre med seg.  – Vi snakker ikke nødvendigvis om rusavhengighet, men et helseskadelig alkoholforbruk. Dette er en prosess som pågår i mange år. Toleransen for alkohol synker i takt med aldringsprosessen.  Sjåfjells inntrykk er at mange i helsevesenet vegrer seg for å ta opp alkoholbruk med eldre pasienter.  – Jeg tror det er stor mørketall med tanke på hvilke helseskader og kostnader dette gir helsevesenet.  Spesialkonsulenten mener helsepersonell må tørre å snakke om alkohol på samme måte som de snakker om kosthold og røyking.  – Ikke fordi man skal mistenkeliggjøre eller moralisere, men rett og slett fordi det er viktig helseinformasjon.  – Jeg er opptatt av å sørge for at denne generasjonen har god informasjon og kunnskap om effekten av alkohol. Kanskje kan det være så enkelt som å droppe sovetabletten den kvelden man drikker rødvin?  Ikke mye, men ofte  Eldre drikker sjelden mye på én gang, men de drikker noe hyppigere enn eldre i samme alder gjorde for 20–30 år siden, ifølge Kjerstin Tevik.  – De drikker som oftest vin, tre av fire drikker kun i helgene og det er vanligst å drikke én til to enheter i en normal drikkesituasjon, forklarer hun.  Etter hvert som kroppen tåler alkohol dårligere når vi blir eldre, vil det være lurt å redusere alkoholinntaket, mener hun.  – En reduksjon av alkoholinntaket over tid, kan redusere risikoen for helsesvikt.  For noen kan også totalavhold være det beste.  – For eldre som har kroniske sykdommer eller bruker ulike legemidler, kan det være at avholdenhet ville være det beste for å bevare en god helse. Ved kronisk sykdom og/eller legemiddelbruk vil det være viktig å snakke med sin egen fastlege som kan gi råd i forhold til alkoholbruk.
Eldre mennesker tåler dårligere alkohol og beholder promillen lengre. Ifølge Kjerstin Tevik, forsker ved Nasjonalt senter for aldring og helse, drikker eldre oftere enn yngre. Eldre har høyere risiko for helsesvikt og tidlig død ved høyt alkoholinntak. Alkoholbruk er skadelig i kombinasjon med mange legemidler, som ofte brukes av eldre. Helsepersonell bør snakke om alkoholbruk med eldre pasienter for å gi viktig helseinformasjon, mener Tommy Sjåfjell fra KORUS. 